773.
Skupština Crne Gore 24. saziva, na devetoj sjednici prvog redovnog (proljećnjeg) zasijedanja u 2011. godini, povodom razmatranja Izvještaja o radu Zaštitnika ljudskih prava i sloboda Crne Gore za 2010. godinu, dana 5. jula 2011. godine, donijela je

**ZAKLJUČAK**

**O PRIHVATANJU IZVJEŠTAJA O RADU ZAŠTITNIKA LJUDSKIH PRAVA I SLOBODA CRNE GORE ZA 2010. GODINU**

**("Sl. list Crne Gore", br. 36/11 od 27.07.2011)**

1. Prihvata se Izvještaj o radu Zaštitnika ljudskih prava i sloboda Crne Gore za 2010. godinu.

2. Na osnovu podnijetih pritužbi i ostvarenih kontakata sa organima javne uprave, praćenja pravne regulative i zapažanja, generalno se može konstatovati da se u Crnoj Gori sve više posvećuje pažnja ljudskim pravima i slobodama i da se ona sve više poštuju.

Tome doprinosi i činjenica da je donesen značajan broj novih propisa usaglašenih sa međunarodnim standardima u oblasti ljudskih prava i sloboda. Puna primjena i ostvarenje ljudskih prava, odnosno njihova zaštita pravnim poretkom je u dugoročnom interesu svake države i društva, što je suštinski uslov razvoja i napretka.

3. Evidentno je da je u izvještajnom periodu broj podnijetih pritužbi instituciji Zaštitnika ljudskih prava i sloboda u blagom opadanju, kako iz naprijed navedenih razloga, tako i iz razloga što je manje pritužbi po kojima Zaštitnik nije nadležan da postupa, odnosno što su građani sve više upoznati sa nadležnostima i ovlašćenjima Zaštitnika.

4. Ocjene i zaključke o svim oblastima koje je Zaštitnik konstatovao u Izvještaju o radu za 2010. godinu, Skupština ocjenjuje objektivnim i nepristrasnim i prihvata opštu ocjenu stanja:

- poštovanje prava i sloboda građana u 2010. godini od strane organa javne uprave pokazuje da institucije političko-pravnog sistema još uvijek nijesu reformisane u potrebnoj mjeri, kako bi postale efikasan servis građana;

- i dalje ima pojedinačnih slučajeva kršenja ljudskih prava i sloboda, ali i grupnih (ranjive grupe) na koje je ukazano u Izvještaju, a koji su najčešće posljedica nedovoljne ažurnosti pojedinih organa i neadekvatne primjene pozitivnih propisa.
Međutim, sa zadovoljstvom se može konstatovati da u Crnoj Gori nema masovnog i sistematskog kršenja ljudskih prava i sloboda.

5. Pored rada na pritužbama, koji podaci su u Izvještaju statistički prikazani, Zaštitnik se bavio i opštim pitanjima od značaja za zaštitu i unapređenje ljudskih prava i sloboda. Tako je sproveo i tri istraživanja, na osnovu kojih je sačinio posebne izvještaje (obaveze utvrđene Planom aktivnosti Odbora za ljudska prava i slobode za period od decembra 2010. do oktobra 2011. godine), i to: Poseban izvještaj o ostvarivanju prava na povraćaj imovinskih prava i obeštećenje, Poseban izvještaj o stanju ljudskih prava mentalno oboljelih lica smještenih u ustanovama, Poseban izvještaj o stanju ljudskih prava lica lišenih slobode i zadržanih u prostorijama Uprave policije kao i istraživanje o zadovoljstvu djece životom. Ocijenjeno je da je sprovođenjem istraživanja i izradom posebnih izvještaja Zaštitnik detaljno ispitao, objektivno opisao i dao svoju nezavisnu ocjenu o stanju ljudskih prava u predmetnim oblastima i Preporuke nadležnim organima, u cilju poboljšanja postojećeg stanja.

6. Poštovanje prava građana od strane državnih organa i drugih nosilaca javnih ovlašćenja poboljšana su u odnosu na ranije godine, ali ima prostora za poboljšanje efikasnosti i efektivnosti javne uprave, jer je to jedna od najznačajnijih garancija pravne sigurnosti i zaštite prava građana. Skupština ocjenjuje da taj odnos treba zasnivati na načelu da je država na usluzi građana u dosljednom ostvarivanju njihovih ljudskih prava i sloboda.

7. U 2010. godini evidentiran je pad broja podnesenih pritužbi koje se odnose na rad sudova u odnosu na dvije prethodne godine, što je posljedica rasta ažurnosti sudova u Crnoj Gori u izvještajnoj i prethodnoj godini, što potvrđuju i statistički podaci u Izvještaju o radu sudova u Crnoj Gori.

8. Donošenje Zakona o zabrani diskriminacije jula 2010. godine od suštinske je važnosti za zaštitu ljudskih i manjinskih prava, s obzirom da se njime stvara normativni ambijent za suzbijanje diskriminacije i uspostavljanje neophodnih mehanizama zaštite ljudskih prava i sloboda. Zakonom je precizno definisan pojam diskriminacije, posebni oblici diskriminacije, uz naglašavanje težih oblika diskriminacije. Pored zaštite koju pruža institucija Zaštitnika ljudskih prava i sloboda, sa svojim nadležnostima i odgovarajućim mjerama koje su imanentne tom institucionalnom obliku zaštite od diskriminacije, Zakonom je utvrđena i uloga inspekcijskih službi, a definisane su i kaznene mjere.
Zakonom o zabrani diskriminacije Zaštitnik je postao centralni institucionalni mehanizam za zaštitu od svih oblika diskriminacije. Međutim, donošenjem Zakona o zabrani diskriminacije još uvijek nije obezbijeđen potpuni zakonodavni okvir za postupanje Zaštitnika ljudskih prava i sloboda CG kao institucionalnog mehanizma za zaštitu od svih oblika diskriminacije, zbog čega je neophodno što prije donijeti kvalitetan zakon o Zaštitniku ljudskih prava i sloboda CG, čiji je Predlog zakona u skupštinskoj proceduri i treba ga uskladiti sa Pariškim principima, Opcionim protokolom uz Konvenciju UN za borbu protiv mučenja i drugih oblika nečovječnog postupanja ili kažnjavanja i drugim međunarodnim standardima iz oblasti ljudskih prava.

U izvještajnoj godini nakon stupanja na snagu Zakona o zabrani diskriminacije, Zaštitnik ljudskih prava i sloboda CG primio je sedam pritužbi zbog diskriminacije po osnovu nacionalne pripadnosti i jezika, zbog čega je Zaštitnik podnio Inicijativu Skupštini Crne Gore za donošenje zakona o upotrebi službenog jezika i pisma i jezika i pisma u službenoj upotrebi.

Kako je diskriminacija i kršenje načela ravnopravnosti polova najčešća na području zapošljavanja i rada, Zaštitnik je dao određene preporuke u cilju zaštite od diskriminacije po osnovu pola, pa Skupština smatra neophodnom tješnju saradnju Zaštitnika sa Vladom Crne Gore, koja je Akcionim planom praćenja sprovođenja preporuka iz Mišljenja Evropske komisije utvrdila niz aktivnosti u cilju unapređenja rodne ravnopravnosti, kao što su: obuka o antidiskriminacionom pristupu i jednakim mogućnostima za žene na tržištu rada, obuke žena sa sela za ravnopravniji pristup tržištu rada i sticanje odgovarajućih vještina i sprovođenje kampanja o implementaciji Zakona o zaštiti od nasilja u porodici.

Zbog konstatovanja Zaštitnika da se pripadnici LGBT populacije u Crnoj Gori suočavaju sa predrasudama i diskriminacijom (dvije pritužbe od strane pripadnika LGBT populacije), Skupština ocjenjuje da preporuke Zaštitnika za sprovođenje kontinuirane edukacije građana u cilju razbijanja predrasuda i razvijanja tolerancije prema pripadnicima LGBT populacije i sprovođenje kontinuirane obuke državnih službenika, a posebno onih koji se bave zaštitom prava pripadnika LGBT populacije korespondiraju sa aktivnostima Vlade Crne Gore, koja je Akcionim planom praćenja sprovođenja Preporuka iz Mišljenja Evropske komisije utvrdila brojne aktivnosti u cilju jačanja svijesti o značaju sprječavanja, prijavljivanja i sankcionisanja svih oblika diskriminacije kako bi se povećala senzibilnost prema pripadnicima LGBT populacije (organizovanje seminara, okruglih stolova, sprovođenje medijske promocije, jačanje koalicije "Za LGBT prava", organizovanje regionalne konferencije "Zaštita prava LGBT populacije", kao i pružanje podrške organizaciji "Parade ponosa" formiranjem Odbora za koordinaciju aktivnosti povodom navedenog događaja u Podgorici), zbog čega Zaštitnik i predstavnici nadležnih ministarstava treba da uspostave tješnju saradnju.

Polazeći od ukazivanja Zaštitnika da se lica s invaliditetom u Crnoj Gori još uvijek nalaze u nezadovoljavajućem položaju, bez obzira što su do sada organi vlasti na svim nivoima preduzimali brojne aktivnosti sa ciljem poboljšanja kvaliteta života ovih lica i preporuka koje je Zaštitnik dao kako bi nadležni državni organi svojim djelovanjem doprinijeli poboljšanju položaja ovih lica u društvu, a imajući saznanja da je Akcionim planom praćenja sprovođenja Preporuka iz Mišljenja Evropske komisije, Vlada Crne Gore utvrdila niz aktivnosti u ovoj oblasti u cilju doprinosa socijalnoj inkluziji osoba s invaliditetom i djece sa smetnjama i teškoćama u razvoju, naročito usvajanjem Predloga zakona o zabrani diskriminacije lica s invaliditetom u maju 2011. godine, Skupština ocjenjuje neophodnim uspostavljanje koordinacije Zaštitnika sa Vladinim ovlašćenim predstavnicima u cilju doprinosa socijalnoj inkluziji osoba s invaliditetom i djece sa smetnjama i teškoćama u razvoju.

Skupština podržava aktivnosti utvrđene Akcionim planom Vlade u vezi s implementacijom Zakona o zabrani diskriminacije koje treba da doprinesu jačanju svijesti o značaju sprečavanja, prijavljivanja i sankcionisanja svih oblika diskriminacije.

9. U oblasti dječijih prava, na osnovu preporuka Zaštitnika, Skupština ocjenjuje potrebnim jačanje napora orjentisanih na poboljšanje životnog standarda djece i porodica koje žive u siromaštvu, između ostalog i obezbjeđivanjem sredstava za mjere u cilju smanjivanja siromaštva, posebno na lokalnom nivou.

Neophodno je godišnje vršiti usklađivanje visine novčanih davanja u skladu sa rastom troškova života. Kada su u pitanju djeca sa smetnjama u razvoju potrebno je ustanoviti bazu podataka radi praćenja, planiranja i donošenja sveobuhvatnih politika u ovoj oblasti, kao i uspostavljanje mehanizama za nadgledanje i ocijenjivanje usluga koje se pružaju djeci sa smetnjama u razvoju.

Skupština podržava mišljenje Zaštitnika da je neophodno ubrzati postupak za donošenje zakona o maloljetničkom pravosuđu i obezbijediti kontinuiranu edukaciju kadra, kao i primjenu modela restoratornog pravosuđa na djecu koja su u sukobu sa zakonom ili ispoljavaju poremećaje u ponašanju (putem medijacije usmjerene na rešavanje problema, a ne na kažnjavanje). Takođe je potrebno izraditi listu institucija/organizacija u koje tužilac, odnosno sudija može da uputi maloljetnog učinioca krivičnog djela radi izvršenja vaspitnog naloga ili posebne obaveze, jer se, prema podacima UNICEF-a, alternativne mjere rijetko izriču, što svakako nije bila intencija zakonodavca.
Skupština ocjenjuje neophodnim vršenje kontinuirane i sveobuhvatne promocije prava djeteta u cilju upoznavanja stručnih subjekata, šire javnosti i djece sa pravima koja im pripadaju i načinom ostvarivanja i zaštite prava djeteta.

10. Polazeći od jednakosti žena i muškaraca kao jedne od fundamentalnih pretpostavki demokratije u ostvarivanju ljudskih prava i sloboda i vladavine prava, rodna ravnopravnost mora konstantno biti zaštićena i promovisana. Skupština smatra veoma važnim motivisanje daljeg razvoja i unaprjeđenja rodne ravnopravnosti i u tom pravcu neophodno je osnažiti mehanizme za efektivnu implementaciju Zakona o rodnoj ravnopravnosti na nacionalnom i lokalnom nivou, stvarati pretpostavke i ohrabriti dalje napore u svim oblastima na svim nivoima pravnog i političkog sistema i društvenog organizovanja u Crnoj Gori.

11. Polazeći od veoma važnog dokumenta, Strategije manjinske politike (2008-2018. godine), kao izraza političke volje Vlade Crne Gore za sveukupan odnos prema manjinskim zajednicama, neophodno je stvoriti uslove da se realizuje pravo koje Ustav Crne Gore u članu 79 tačka 10 jemči manjinama na srazmjernu zastupljenost u javnim službama, organima državne vlasti i lokalne samouprave, takođe utvrđeno i Zakonom o manjinskim pravima i slobodama, Skupština podržava ocjenu da pitanje autentične zastupljenosti i afirmativne akcije u političkoj reprezentaciji manjina mora biti realizovano u funkciji osnaživanja manjina i njihove uloge u političkom životu države i njenom funkcionisanju. Preporučuje se da osnovni cilj prikupljanja podataka o nacionalnoj strukturi zaposlenih bude izrada evidencije kako bi imali osnovu za sprovođenje pomenute ustavne i zakonske garancije, da se prikupljeni podaci koriste samo za pomenute svrhe, bez zloupotrebe, a kompletan proces treba da se odvija u skladu sa zakonskim rješenjima o tajnosti ličnih podataka.

Skupština podržava preporuku Zaštitnika da je potrebno što prije uskladiti izborno zakonodavstvo sa Ustavom Crne Gore i međunarodnim standardima koji tretiraju ovu oblast da bi se obezbijedila adekvatna politička participacija manjinskih naroda i drugih manjinskih nacionalnih zajednica u Skupštini Crne Gore i skupštinama jedinica lokalne samouprave.

Skupština ocjenjuje da, iako su u proteklom periodu realizovane brojne aktivnosti na planu zaštite i unapređenja prava manjinskih naroda i drugih manjinskih nacionalnih zajednica, prostora za poboljšanje i unaprjeđenje ove oblasti, u cilju daljeg snaženja i afirmacije multinacionalnih, mutikonfesionalnih i multikulturalnih odnosa, ima još mnogo.

12. U odnosu na pritužbe od lica lišenih slobode, Skupština smatra da, iako su, tokom 2010. godine rekonstrukcijom, adaptacijom, dogradnjom postojećih objekata i unutrašnjom reorganizacijom u ZIKS-u stvoreni uslovi za smještaj još 100 osuđenih i pritvorenih lica, podaci nedvosmisleno ukazuju na prenaseljenost objekata ZIKS-a, kao suštinski problem koji se neposredno negativno odražava na uslove smještaja, higijenu, bezbijednost, kao i druge segmente života osuđenih i pritvorenih lica, a time i na njihova ljudska prava, a imajući u vidu stvarne smještajne kapacitete objekata ZIKS-a, broj smještenih lica u njima, kao i trend povećanja broja lica na izdržavanju kazne zatvora (zbog povećane ažurnosti sudova), nalaze i preporuke Zaštitnika objektivnim, smatra da je neophodno povećati postojeće smještajne kapacitete, kako bi se obezbijedili adekvatni smještajni uslovi za boravak i život lica lišenih slobode.

Skupština ocjenjuje pozitivnim predložena rješenja u Predlogu zakona o Zaštitniku za uspostavljanje nacionalnog mehanizma za prevenciju torture u skladu sa Opcionim protokolom Ujedinjenih nacija i Konvencijom protiv torture i drugih surovih, neljudskih ili ponižavajućih kazni (OPCAT), čime će se u potpunosti ostvariti saradnja sa CPT-om u sprovođenju preporuka ovog međunarodnog tijela.

13. Iako su za unapređenje položaja Roma u Crnoj Gori učinjene značajne aktivnosti, uložena znatna materijalna sredstva, Skupština podržava ocjene Zaštitnika o neophodnosti da svi relevantni državni organi, u skladu sa Vladinom Strategijom o poboljšanju položaja RAE populacije u Crnoj Gori (2008-2012) kao i Akcionim planom Vlade za trajno rešavanje interno raseljenih lica koja borave u Kampu Konik I i II preuzmu aktivnu ulogu i po službenoj dužnosti vrše registraciju pripadnika RAE zajednica u matičnim knjigama.

Država, kroz obrazovanje kao ključni faktor za razrešenje društvenog statusa, ekonomskog i kulturnog razvoja Roma, treba da stvori moderno školstvo koje će poboljšati obrazovni položaj romske populacije i to u svim opštinama gdje Romi žive.
Neophodno je da nadležni državni organi preduzmu mjere za adekvatno rješenje ljudskih prava raseljenih lica u Crnoj Gori, naročito Roma, Aškalija i Egipćana i njihovu, do sada, nedovoljnu integraciju u crnogorsko društvo.

14. Skupština uočava da, kroz različite oblike rada, Zaštitnik ima veoma dobar odnos sa građanima, kao i kvalitetnu saradnju sa svim društvenim subjektima, kako na unutrašnjem, tako i na međunarodnom planu.

Skupština ocjenjuje da je ostvareni nivo saradnje na zadovoljavajućem nivou i preporučuje da već uspostavljenu dobru saradnju Zaštitnika sa svim važnim društvenim subjektima treba nastaviti i u narednom periodu.

U vezi sa saradnjom sa nevladinim organizacijama Skupština uočava da je u 2010. godini institucija Zaštitnika ostvarila potrebnu saradnju sa više nevladinih organizacija koje se pretežno bave pitanjima iz oblasti zaštite ljudskih prava i sloboda i prepoznajući doprinos civilnog sektora u zaštiti i promovisanju ljudskih prava preporučuje nastavak i unapređenje saradnje sa onim NVO koje su prepoznatljive u crnogorskom društvu, kao što su: Inicijativa mladih za ljudska prava, Udruženje mladih sa hendikepom Crne Gore, CEMI, SOS telefon za žene i djecu žrtve nasilja, CEDEM, Fondacija za stipendiranje Roma, Centar za prava djeteta, Omladinski kulturni centar Juventas, Centar za građansko obrazovanje, Udruženje raseljenih Roma i Egipćana sa Kosova u Crnoj Gori, Crnogorski helsinški komitet za ljudska prava, Akcija za ljudska prava, Sigurna ženska kuća, ANIMA iz Kotora, Udruženje balkanskih Egipćana, sa sjedištem u Makedoniji i Istraživač kršenja ljudskih prava, Aleksandar Saša Zeković.

Skupština podržava planirano uspostavljanje modela konsultativnih procesa u okviru institucionalnog djelovanja Zaštitnika smatrajući ovakav vid saradnje osnovom demokratskog društva, zasnovanom na aktivnom učešću svih zainteresovanih strana. Skupština podržava nastavak saradnje Zaštitnika sa nevladinm organizacijma koje se bave zaštitom i unaprjeđenjem dječijih prava, kao i realizaciju Projekta čiji je cilj jačanje institucije Zaštitnika u Crnoj Gori, a koji NVO CEMI tokom 2011. godine sprovodi u saradnji sa OSCE-om.

Skupština ocjenjuje neophodnim proširenje Dana Zaštitnika na veći broj opština, kako bi što veći broj građana bio upoznat sa radom, nadležnostima i ovlašćenjima Zaštitnika.

15. Skupština podržava aktivnosti sadržane na str. 25 Akcionog plana Vlade za praćenje sprovođenja Preporuka iz Mišljenja Evropske komisije u cilju kadrovskog jačanja operativnih kapaciteta Zaštitnika i poboljšanja materijalnog statusa institucije Zaštitnika kao garanciju njegove nezavisnosti.

Broj: 00-72/11-7/3
EPA: 555 XXIV
Podgorica, 5. jula 2011. godine

Skupština Crne Gore 24. saziva
Predsjednik
Ranko Krivokapić, s.r.